Tulude ja kulude eelarvestuses eelarvejagude kaupa tehtavad muudatused on kättesaadavad EUR-Lexi veebisaidil (http://eur-lex.europa.eu/budget/www/index-et.htm). Teadmiseks on lisatud nende muudatuste ingliskeelne versioon, mis moodustab eelarve lisa.

1.Sissejuhatus

2018. aasta paranduseelarve projekti (PEP) nr 5 eesmärk on järgmine:

-tühistada seoses ühinemiseelse abi rahastamisvahendist (IPA II) Türgile ette nähtud toetusega reservi kantud kulukohustuste assigneeringud ja maksete assigneeringud, kuna Euroopa Parlamendi ja nõukogu kehtestatud tingimus assigneeringute reservist vabastamiseks ei ole täidetud;

-suurendada Euroopa naabruspoliitika rahastamisvahendi (ENI) kulukohustuste assigneeringuid, et rahastada Vahemere keskosa rändeteega seotud lisameetmeid ning täita osa 24.–25. aprillil 2018 toimunud Brüsseli II konverentsil „Süüria ja piirkonna tuleviku toetamine“ võetud kohustusest;

-suurendada humanitaarabi maksete assigneeringuid, et teha eelmaksed, mida vajatakse seoses 2017. aasta lõpus tehtud otsusega suurendada aastalõpu ümberpaigutuse raames hädaabireservist humanitaarabi kulukohustuste assigneeringuid;

-muuta seoses WiFi4EU algatusega Innovatsiooni ja Võrkude Rakendusameti (INEA) ametikohtade loetelu.

Käesoleva paranduseelarve projekti kogumõju eelarvele on neutraalne.

2. Seoses ühinemiseelse abi rahastamisvahendist (IPA II) Türgile ette nähtud toetusega reservi kantud assigneeringute tühistamine

2018. aasta eelarvemenetluse raames otsustasid Euroopa Parlament ja nõukogu paigutada reservi 70 miljonit eurot kulukohustuste assigneeringuid ja 35 miljonit eurot maksete assigneeringuid, mis on ette nähtud eelarvepunktis 22 02 03 01 Toetus majanduslikule, sotsiaalsele ja territoriaalsele arengule ning sellega seotud õigusaktide järkjärgulisele vastavusse viimisele liidu õigustikuga. Kõnealune eelarvepunkt on seotud ühinemiseelse abi rahastamisvahendist (IPA II) Türgile eraldatava toetusega.

Assigneeringud vabastatakse reservist, „(...) kui komisjoni aastaaruandest nähtub, et Türgi teeb mõõdetavaid ja piisavaid edusamme sellistes valdkondades nagu õigusriigi põhimõtte järgimine, demokraatia, inimõigused ja ajakirjandusvabadus“.

Komisjoni järeldus 17. aprillil 2018 avaldatud Türgi aastaaruandes on ühene: Türgi ei ole teinud mõõdetavaid edusamme, vaid pigem üha kaugeneb Euroopast, eriti seoses jätkuvalt halbade tulemustega õigusriigi põhimõtte järgimise, demokraatia ja inimõiguste valdkonnas. 15. juulil 2016 toimunud riigipöördekatse järel kehtestatud erakorralise seisukorra jätkumine ja selle raames võetud meetmete ulatus on oluliselt piiranud kodaniku- ja poliitilisi õigusi, sealhulgas sõnavabadust ja kogunemisvabadust. Suurel määral on kannatanud kohtuvõimu sõltumatus ja õigus õiglasele kohtumenetlusele ning surve kodanikuühiskonnale on üha kasvanud. Alates erakorralise seisukorra kehtestamisest on vahistatud 150 000 inimest, nende seas üle 150 ajakirjaniku.

Nimetatud suundumused ei ole ka pärast aastaaruande avaldamist muutunud.

Kuna Euroopa Parlamendi ja nõukogu kehtestatud tingimus ei ole täidetud, tehakse ettepanek kõnealused reservi paigutatud kulukohustuste assigneeringud ja maksete assigneeringud täielikult tühistada, neid käsitlevad märkused eelarvest välja jätta ning nende arvel suurendada Euroopa naabruspoliitika rahastamisvahendi ja humanitaarabi assigneeringuid.





(eurodes) Eelarverida Nimetus Kulukohustuste assigneeringud Maksete assigneeringud 40 02 41 Liigendatud assigneeringud (eelarvepunkti 22 02 03 01 „Ühinemiseelse abi rahastamisvahend – Toetus majanduslikule, sotsiaalsele ja territoriaalsele arengule ning sellega seotud õigusaktide järkjärgulisele vastavusse viimisele liidu õigustikuga“ reserv) -70 000 000 -35 000 000 Kokku -70 000 000 -35 000 000

3. Euroopa naabruspoliitika rahastamisvahendi (ENI) kulukohustuste assigneeringute suurendamine

Komisjon teeb ettepaneku suurendada 70 miljoni euro võrra Euroopa naabruspoliitika rahastamisvahendi (ENI) kulukohustuste assigneeringuid, et rahastada Vahemere keskosa rändeteega seotud kiireloomulisi lisameetmeid ning täita osa 24.–25. aprillil 2018 toimunud Brüsseli II konverentsil „Süüria ja piirkonna tuleviku toetamine“ võetud kohustusest. Vahendid tehakse kättesaadavaks ELi Aafrika usaldusfondi Põhja-Aafrika haru ja Süüria puhul Madadi fondi kaudu.

ELi Aafrika usaldusfondi Põhja-Aafrika harule eraldatakse 28 miljonit eurot, et aidata kõrvaldada 2018.–2019. aasta puhul kindlaks tehtud 225 miljoni euro suurune rahastamispuudujääk, mida kinnitatakse ka viimases kahes Euroopa rände tegevuskava rakendamise eduaruandes. Liibüale määratud lisavahendid on peamiselt ette nähtud lõksu jäänud haavatavate rändajate vabatahtlikuks tagasipöördumiseks. Kuigi ebaseaduslike piiriületuste arv on 2018. aastal üldiselt vähenenud, suureneb Marokost ja Tuneesiast Euroopasse saabuvate rändajate hulk. Seega on vaja suurendada toetust ebaseadusliku rände algpõhjuste kõrvaldamiseks Tuneesias ja integratsioonistrateegia tulemuslikuks rakendamiseks Marokos.